CELEX: 32005D0749
Language: hu
Date: 2005-10-24 00:00:00
Title: 2005/749/EK: A Bizottság határozata (2005. október 24.) Horvátországban a magas patogenitású madárinfluenza gyanújával kapcsolatos egyes védekezési intézkedésekről (az értesités a C(2005) 4229. számú dokumentummal történt)   (EGT vonatkozású szöveg)

25.10.2005   
            
            
               HU
            
            
               Az Európai Unió Hivatalos Lapja
            
            
               L 280/23
            
         
      A BIZOTTSÁG HATÁROZATA
   
   (2005. október 24.)
   Horvátországban a magas patogenitású madárinfluenza gyanújával kapcsolatos egyes védekezési intézkedésekről
   (az értesités a C(2005) 4229. számú dokumentummal történt)
   (EGT vonatkozású szöveg)
   (2005/749/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikkének (1) bekezdésére,
   tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikkének (1) bekezdésére,
   mivel:
   
               (1)
            
            
               A madárinfluenza a baromfik és madarak elhullással és rendellenességekkel járó fertőző vírusos betegsége, amely rövid időn belül az állat- és a közegészségügyre komoly veszélyt jelentő, és a baromfitenyésztés jövedelmezőségét jelentősen csökkentő járványos méreteket ölthet. Fennáll a veszélye, hogy a betegség kórokozója nemzetközi kereskedelem útján bekerülhet az élő baromfiállományba és baromfitermékekbe.
            
         
               (2)
            
            
               Horvátország tájékoztatta a Bizottságot a klinikai esetből származó H5 madárinfluenza-vírus vadon élő fajoknál történt izolálásáról. A klinikai vizsgálat magas patogenitású madárinfluenza gyanújára enged következtetni a neuraminidase (N) típus és a patogenitási index folyamatban lévő meghatározásáig.
            
         
               (3)
            
            
               Tekintettel a betegségnek a Közösség területén való megjelenése által az állategészségügyre jelentett veszélyére, helyénvaló azonnali intézkedéseket hozni az élő baromfi, a laposmellű futómadár, a vadon élő és tenyésztett vadszárnyasok, a baromfin kívüli élő madarak és e fajok keltetőtojásainak Horvátországból történő behozatalára vonatkozóan.
            
         
               (4)
            
            
               Mivel engedélyezett a vadásztrófea, az emberi fogyasztásra szánt tojás és a kezeletlen toll Horvátországból történő behozatala, fel kell függeszteni az állat-egészségügyre jelentett veszélye miatt e termékeknek a Közösségbe történő behozatalát is.
            
         
               (5)
            
            
               Továbbá fel kell függeszteni a vadon élő vadszárnyasok friss húsa, illetve az e fajok húsából készült vagy e fajok húsát tartalmazó húskészítmények vagy húsipari termékek behozatalát.
            
         
               (6)
            
            
               A 2005. augusztus 1-je előtt levágott baromfiból készült bizonyos termékeket továbbra is engedélyezik, figyelembe véve a betegség lappangási idejét.
            
         
               (7)
            
            
               Az emberi fogyasztásra szánt húskészítmények harmadik országokból történő behozatalára vonatkozó állat- és közegészségügyi feltételek és bizonyítványminták megállapításáról, valamint a 97/41/EK, a 97/221/EK és a 97/222/EK határozat hatályon kívül helyezéséről szóló 2005. június 3-i 2005/432/EK bizottsági határozat (3) megállapítja azon harmadik országok jegyzékét, amelyekből a tagállamok engedélyezhetik húsipari termékek behozatalát, és meghatározza a szóban forgó kórokozó inaktiválásához hatékonynak ítélt kezelési eljárásokat. A betegség ilyen termékeken keresztül történő átterjedése veszélyének megelőzése érdekében a megfelelő kezelést kell alkalmazni a származási ország egészségügyi helyzetétől és azon fajoktól függően, amelyekből a termék származik. Ezért helyénvalónak tűnik továbbra is engedélyezni a Horvátországból származó azon vadon élő vadszárnyas-termékek behozatalát, amelyeket az egész terméken legalább 70 °C-ot elérve hőkezeltek.
            
         
               (8)
            
            
               Az e határozatban előírt intézkedéseket felül kell vizsgálni az Élelmiszerlánc- és Állat-egészségügyi Állandó Bizottság legközelebbi megbeszélésén,
            
         ELFOGADTA EZT A HATÁROZATOT:
   1. cikk
   (1)   A tagállamok felfüggesztik a következő termékek Horvátország területéről történő behozatalát:
   
               —
            
            
               élő baromfi, laposmellű futómadár, vadon élő és tenyésztett vadszárnyas, a 2000/666/EK határozat 1. cikke harmadik francia bekezdésének meghatározása szerinti, baromfin kívüli élő madár, beleértve a tulajdonosuk kíséretében lévő (kedvtelésből tartott) madarakat is, valamint e fajok keltetőtojásait, és
            
         
               —
            
            
               vadon élő vadszárnyasok friss húsa,
            
         
               —
            
            
               vadon élő vadszárnyasok húsából készült vagy e faj húsát tartalmazó húskészítményeknek és húsipari termékek,
            
         
               —
            
            
               vadon élő vadszárnyasok bármely részét tartalmazó nyers kisállateledel és feldolgozatlan takarmány-alapanyag,
            
         
               —
            
            
               emberi fogyasztásra szánt tojás,
            
         
               —
            
            
               bármelyik madárfajból készült, nem kezelt vadásztrófea és
            
         
               —
            
            
               feldolgozatlan toll és tollrészek.
            
         (2)   Az (1) bekezdéstől eltérve a tagállamok engedélyezik az (1) bekezdés második–negyedik francia bekezdésének hatálya alá tartozó azon termékek behozatalát, amelyek a 2005. augusztus 1-je előtt levágott madarakból származnak.
   (3)   A (2) bekezdésben említett termékek szállítmányait kísérő állatorvosi bizonyítványokon/kereskedelmi okmányokon az alábbi, adott fajnak megfelelő szöveget tüntetik fel:
   
      „A 2005/749/EK bizottsági határozat 1. cikkének (2) bekezdésével összhangban 2005. augusztus 1-je előtt levágott madárból származó friss baromfihús/laposmellű futómadár friss húsa/vadon élő vadszárnyas friss húsa/tenyésztett vadszárnyas friss húsa/baromfi, laposmellű futómadár, illetve tenyésztett vagy vadon élő vadszárnyas húsát tartalmazó vagy abból készült húsipari termék/baromfi, laposmellű futómadár, illetve tenyésztett vagy vadon élő vadszárnyas húsát tartalmazó vagy abból készült húskészítmény/baromfi, laposmellű futómadár, vadon élő vagy tenyésztett vadszárnyas bármely részét tartalmazó nyers kisállateledel és feldolgozatlan takarmány-alapanyag (4).
   
   (4)   E határozat (1) bekezdésétől eltérve a tagállamok engedélyezik a vadon élő vadszárnyasok húsából készült vagy húsát tartalmazó húsipari termékek behozatalát, amennyiben azokon elvégezték a 2005/432/EK határozat II. melléklete IV. részének B., C. vagy D. pontjában leírt különleges kezeléseket.
   2. cikk
   A tagállamok biztosítják, hogy a feldolgozott toll vagy tollrészek Horvátországból történő behozatala esetében a szállítmányokat a feldolgozott toll és tollrészek gőzöléssel vagy a kórokozók átvitelének kizárását biztosító más módszerrel történő kezelését igazoló kereskedelmi okmány kísérje.
   Nem szükséges kereskedelmi okmány azonban a feldolgozott díszítő célú tollak, az utazók által saját használatra maguknál tartott feldolgozott tollak vagy a magánszemélyeknek nem ipari célra küldött feldolgozott tollak szállítmányai esetében.
   3. cikk
   A tagállamok azonnal meghozzák és közzéteszik az e határozatnak való megfeleléshez szükséges intézkedéseiket. Erről haladéktalanul tájékoztatják a Bizottságot.
   4. cikk
   E határozatnak a tagállamok a címzettjei.
   
      Kelt Brüsszelben, 2005. október 24-én.
      
         
            a Bizottság részéről
         
         Markos KYPRIANOU
         
         
            a Bizottság tagja
         
      
   
   
      (1)  HL L 268., 1991.9.24., 56. o. A legutóbb a 2003. évi csatlakozási okmánnyal módosított irányelv.
   
      (2)  HL L 24., 1998.1.31., 9. o. A legutóbb a 882/2004/EK európai parlamenti és tanácsi rendelettel (HL L 165., 2004.4.30., 1. o.) módosított irányelv; helyesbített változat: HL L 191., 2004.5.28., 1. o.
   
      (3)  HL L 151., 2005.6.14., 3. o.
   
      (4)  A nem kívánt rész törlendő.”